Juuni 2005

Juuni 2005, kroonika

1. juuni 

Elevandiluuranniku lääneosas ründasid öösel kella kolme paiku jahipüssidega ja nugadega relvastatud isikud kahte geredega (Guere) küla (Ditrozon ja Petit Duékoué) kilomeetri kaugusel Duékoué  linnast mässuliste poolt hõivatud Mani linna viiva tee ääres, laastates neid ja põletades nad maha. Nad tapsid vähemalt 41 inimest (11 inimest põletati elusalt) ning vigastasid 64 inimest. Piirkonda saadeti sõjavägi. Üle tuhande inimese, peamiselt naisi ja lapsi, põgenes Duékouésse, otsides varju katoliku misjonist ja raekojast. Arvatakse, et tegemist oli kättemaksuga nelja senufo (Senoufo) talupoja mõrvamise eest eelneval nädalal. 
 Afganistanis Kandahāri kesklinnas 29.  mail 2005 tapetud usujuhi järgi nimetatud Abdul Fayazi mošees plahvatas hommikul kell 9 paiku toimunud mulla Mawlawi Abdullah Fayazi mälestustseremoonia ajal koha lähedal, kuhu inimesed palvetamise ajal jalanõud jätavad, pomm politseimundris suitsiiditerroristi käes. Vähemalt 20 inimest sai surma ja 72 vigastada, neist neli raskelt. Hukkunute hulgas on terroristi kõrval seisnud linna politseiülem Mohammed Akram Khakrezwal. Võimud peavad terroriakti eest vastutavaks Al-Qaidat ning terrorist väidetakse olevat olnud araablane. 
Afganistanis Kandahārist lääne pool plahvatas pomm ühel sillal, kui sellest sõitis üle Afganistani demineerijate rühm. Kaks inimest sai surma ja viis haavata.
Iraagis ründas pisut pärast kella 9 hommikul suitsiiditerrorist tähtsat kontrollpunkti Bagdadi tähtsaima lennujaama lähedal, Abbas Ibn Firnasi kuju (Lendava mehe) lähedal.  Al-Qaida Iraagi organisatsioon olevat vastutuse enda peale võtnud. 
Bagdadisse naasis üks Austraalia kõrgemaid islamivaimulikke Sheik Taj El Din al-Hilaly, et aidata vabastada austraallasest pantvangi Douglas Wood, kelle röövis kuu aega varem sissirühmitus.
Kõrgõzstani pealinnas Biškekis viskas mitusada inimest kive Ülemkohtu hoone pihta, mille oli varem hõivanud sadakond 25. märtsi valimistel kaotajaks jäänud erakondade pooldajat, kes protestisid väidetavate võltsimiste vastu, ning nad tungisid hoonesse. Hoones viibijad tõrjusid tagasi kolm esimest rünnakut ning ähvardasid veel ühe pealetungi korral maja põlema pista. Kohale saabusid miilitsa-, sõjaväe- ja rahvuskaardiüksused. Algul vaatasid korrakaitsjad  toimuvat rahulikult pealt, seejärel püüdis sadakond relvastamata militsionääri ja sõdurit  rivistuda kahe poole vahele. Sada ründajat pääses hoonesse sisse ja vallutas selle peaaegu täielikult. Akendest loobiti välja kaotajate asju. Maja ees seisev rahvahulk tervitas seda tormiliste ovatsioonidega.
Hollandis toimus mittesiduv rahvahääletus Euroopa põhiseaduse leppe üle.  See lükati tagasi.
Maailmapanka asus juhtima Paul Wolfowitz.
Hommikupoolikul kukkus Lõuna-Rootsis Karlskonas merre Rootsi hävituslennuk Jas 39 Gripen. Piloot jõudis lennukist katapulteeruda ja ta päästeti helikopteriga.
Reformierakonna juhatus valis  erakonna aseesimeesteks tagasi Meelis Atoneni, Urmas Paeti ja Kristiina Ojulandi ning  kinnitas Kristen Michali uuesti erakonna peasekretäri ametikohale. 
 Riigikogu jättis häältega 45 poolt, 41 vastu muutmata kujul vastu võtmata president Arnold Rüütli  poolt välja kuulutamata jäetud kohaliku omavalitsuse volikogu valimise seaduse, mille peamine eesmärk on reguleerida elektroonilist hääletamist.
Sisekaitseakadeemia rektoriks valiti ühehäälselt Priit Männik. Siseminister Kalle Laanet kinnitas valimistulemuse.

 2005-06